CELEX: 62021TN0479
Language: da
Date: 2021-08-07 00:00:00
Title: Sag T-479/21: Sag anlagt den 7. august 2021 — Haswani mod Rådet

11.10.2021   
            
            
               DA
            
            
               Den Europæiske Unions Tidende
            
            
               C 412/20
            
         
      Sag anlagt den 7. august 2021 — Haswani mod Rådet
      (Sag T-479/21)
      (2021/C 412/21)
      Processprog: fransk
      
         Parter
      
      
         Sagsøger: George Haswani (Yabroud, Syrien) (ved advokat G. Karouni)
      
         Sagsøgt: Rådet for Den Europæiske Union
      
         Sagsøgerens påstande
      
      
                  —
               
               
                  Følgende retsakter annulleres, for så vidt som de vedrører sagsøgeren:
                  
                              —
                           
                           
                              Rådets afgørelse (FUSP) 2021/855 af 27. maj 2021 om ændring af afgørelse 2013/255/FUSP
                           
                        
                              —
                           
                           
                              Rådets gennemførelsesforordning (EU) 2021/848 af 27. maj 2021 om gennemførelse af forordning (EU) nr. 36/2012 om restriktive foranstaltninger på baggrund af situationen i Syrien.
                           
                        Følgelig:
               
            
                  —
               
               
                  Det fastslås, at George Haswanis navn skal fjernes fra de bilag, der er knyttet til de ovenfor omhandlede retsakter.
               
            
                  —
               
               
                  Rådet for Den Europæiske Union tilpligtes at betale 100 000 EUR for det ikke-økonomiske tab.
               
            
                  —
               
               
                  I medfør af artikel 134 i Rettens procesreglement pålægges det den tabende part at betale sagsomkostningerne, hvis der er nedlagt påstand herom, hvorfor George Haswani har nedlagt påstand om, at Rådet bærer sine egne sagsomkostninger og betaler de sagsomkostninger, som han har afholdt, og som han forbeholder sig ret til at dokumentere under sagen.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat fem anbringender.
      
                  1.
               
               
                  Første anbringende om en tilsidesættelse af retten til forsvar og retten til en retfærdig rettergang. Sagsøgeren har kritiseret Rådet for at have tilsidesat hans ret til forsvar og navnlig retten til at blive hørt, før afgørelsen om opretholdelse af opførelsen af hans navn på sanktionslisterne blev truffet.
               
            
                  2.
               
               
                  Andet anbringende om en tilsidesættelse af begrundelsespligten. Rådet foreholdes, at det blot har anført vage og generelle betragtninger uden specifikt og konkret at angive grundene til, at det ved udøvelsen af sin skønsbeføjelse fandt, at sagsøgeren skal omfattes af de omhandlede restriktive foranstaltninger.
               
            
                  3.
               
               
                  Med det tredje anbringende har sagsøgeren gjort gældende, at proportionalitetsprincippet er blevet tilsidesat i forbindelse med krænkelsen af de grundlæggende rettigheder. Sagsøgeren er i denne henseende af den opfattelse, at den over for ham trufne foranstaltning ikke står i forhold til det angivne mål, og at den udgør et uforholdsmæssigt indgreb i friheden til at oprette og drive egen virksomhed og i ejendomsretten, idet foranstaltningen tager sigte på enhver økonomisk aktivitet, hvorved der udøves indflydelse, uden noget andet kriterium.
               
            
                  4.
               
               
                  Fjerde anbringende vedrørende et åbenbart urigtigt skøn og manglende beviser. Sagsøgeren har gjort gældende, at den effektive domstolsprøvelse efter fast retspraksis bl.a. indebærer, at Unionens retsinstanser i forbindelse med prøvelsen af, om begrundelsen for afgørelsen om at opføre eller opretholde en bestemt persons navn på listen over de af sanktioner omfattede personer er lovlig, skal sikre sig, at denne afgørelse er baseret på et tilstrækkeligt solidt faktuelt grundlag. Det af Rådet hævdede vedrørende såvel de »tætte forbindelser til regimet« som den påståede rolle som formidler i oliekøbsaftaler mellem regimet og Islamisk Stat savner ethvert grundlag og skal derfor definitivt forkastes.
               
            
                  5.
               
               
                  Femte anbringende vedrørende kravet om erstatning for det lidte tab.